19961119
Регламент (ЕО) № 2255/96 на Съвета
от 19 ноември 1996 година
за изменение на Регламент (ЕИО) № 1107/70 относно предоставянето на помощи за железопътния, автомобилния и вътрешноводния транспорт
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската икономическа общност и по-специално член 75 от него;
като взе предвид предложението на Комисията [1];
като взе предвид становището на Икономическия и социален комитет [2];
действайки в съответствие с процедурата, определена в член 189в от Договора [3],
като има предвид, че член 3, точка 1 на Регламент (ЕИО) № 1107/70 [4] предвижда, че държавите-членки могат да предоставят помощ, предназначена да улесни развитието на по-икономични транспортни системи и технологии за Общността като цяло и развитието на комбиниран транспорт;
като има предвид, че разходите за товарене и разтоварване формират значителна част от общите разходи за транспорт по вътрешноводен път; като има предвид, че е от съществено значение за развитието на вътрешноводния транспорт да се направят значителни инвестиции, за да се направят товарните и разтоварни инсталации и оборудване за вътрешноводните терминали по-ефективни и да отговарят по-добре на текущите логистични изисквания; като има предвид, за тази цел, че е важно тази помощ, предоставена от държавите-членки или чрез държавни ресурси, да може да бъде на разположение на съответните предприятия;
като има предвид, че трябва да бъдат съставени хармонизирани условия за предоставянето на тази помощ за развитието на вътрешноводния транспорт и като има предвид, че въздействието на тази помощ трябва да се оценява на редовни интервали;
като има предвид, че тази помощ трябва да се предоставя за достатъчно дълъг период, за да може споменатата инвестиция да разполага с време да спечели пазара и да привлече нов трафик към вътрешноводните пътища и като има предвид, че Съветът трябва да вземе решение относно последващи споразумения,
ПРИЕ НАСТОЯЩИЯ РЕГЛАМЕНТ:
Член единствен
В член 3, точка 1 на Регламент (ЕИО) № 1107/70, следната буква е) се добавя:
"е) до 31 декември 1999 г., когато помощта е предоставена на временна основа и е предназначена да улесни развитието на вътрешноводния транспорт, такава помощ трябва да представлява или:
- инвестиции в инфраструктурата на вътрешноводните терминали, или
- инвестиции в стационарно и подвижно оборудване, необходимо за товарене и разтоварване.
Предоставената помощ не може да надвишава 50 % от общия размер на инвестицията.
Целта на помощта е развитието на нов или допълнителен тонаж за вътрешноводния транспорт. Бенефициентите трябва да отговарят на подробните условия, определени от съответните държави-членки и носят отговорност за действителното реализиране на инвестицията.
На всеки две години Комисията представя на Европейския парламент и на Съвета доклад за напредъка по изпълнението на мерките, посочвайки по-специално целта на помощта, размера и нейното въздействието върху вътрешноводния транспорт. Държавите-членки предоставят на Комисията информацията, необходима за изготвянето на този доклад.
До 31 юли 1999 г. Съветът решава, по предложение на Комисията и съгласно условията, предвидени в Договора, за последователното прилагане на споразуменията или, при необходимост, за условията за прекратяване на споразуменията."
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 ноември 1996 година.